ПРЕПОРУКЕ

СА ТРЕЋЕГ САСТАНКА ПАРЛАМЕНТАРНОГ ФОРУМА ЗА ЕНЕРГЕТСКУ ПОЛИТИКУ СРБИЈЕ ПОВОДОМ РАЗМАТРАЊА ПРЕДЛОГА СТРАТЕГИЈЕ РАЗВОЈА ЕНЕРГЕТИКЕ РЕПУБЛИКЕ СРБИЈЕ ДО 2025. ГОДИНЕ

СА ПРОЈЕКЦИЈАМА ДО 2030. ГОДИНЕ

1. Убрзати доношење Стратегије развоја енергетике Републике Србије до 2025. године са пројекцијама до 2030. године и на основу ње, у циљу изградње недостајућих капацитета, што пре реализовати пројекте за производњу енергије из обновљивих извора. Подржава се опредељење предвиђено у Стратегији развоја енергетике у вези даљег рада термоелектрана и коришћења угља.
2. Неопходно је што пре донети нову Стратегију одрживог развоја Републике Србије, која би дала оквир за развој енергетског сектора.
3. Стратегија треба да буде усклађена са Стратегијом научно-технолошког развоја Србије и на тај начин повеже секторе образовања, научно-истраживачког рада, енергетике и привреде. У Предлог стратегије уврстити циљ да се формира Институт за енергетику, који ће имати функцију да обједини све делатности у енергетици, с обзиром да је енергетика мултидисциплинарна делатност која обухвата бројне различите изворе енергије. Циљ формирања института је да се обједини академска заједница и генерише развој науке и струке у складу са потребама тржишта.
4. У Предлогу стратегије механизми сарадње различитих нивоа власти, титулара власти и тржишни механизми у остваривању циљева треба да буду боље дефинисани и да се јасније прикажу извори података на којима су засновани прорачуни, посебно када се ради о реалним техничким капацитетима енергије ветра и сунца, и потрошњи енергије за електрично осветљење. Треба прецизније навести на којим технологијама ће се заснивати производња енергије из обновљивих извора и преиспитати податке на којима су засноване процене потрошње примарне енергије.
5. Након усвајања Предлога стратегије, у најкраћем року донети акциони план за њено спровођење, са роковима за доношење подзаконских аката и осмислити финансијске моделе за спровођење Стратегије. Треба донети што пре краткорочни план за проширење капацитета за смештај природног гаса, одредити сценарио повећања енергетске ефикасности, посебно позитиван утицај на климатске промене. Приликом израде планова који имају утицај на животну средину, треба обезбедити благовремено учешће јавности и организовати јавне расправе.
6. Реструктурирањем енергетских предузећа завршити раздвајање монополских од тржишних делатности, у складу са Законом о енергетици.
7. Подржати регионалне и пан-европске интеграције енергетских тржишта подстицањем изградње енергетске инфраструктуре.
8. Повећати број енергетски заштићених купаца паралелно са приближавањем регулисаних цена енергије тржишном нивоу.
9. Појачати капацитете институција битних за функционисање енергетских тржишта и енергетско планирање.
10. Унапредити нормативне и техничке услове за потпуну примену система заштите потрошача.
11. Убрзати имплементацију Закона о ефикасном коришћењу енергије, посебно у вези дефинисања енергетских менаџера.
12. Наставити активности на стратешком планирању, засноване на пројекцијама развоја енергетике до 2050. године и дуже. Стратешко планирање треба да одговори на питање да ли ће у будућности постојати потреба да Република Србија уврсти нуклеарну енергију у алтернативне изворе енергије. Омогућити веће учешће јавности, локалних самоуправа и цивилног сектора у почетним фазама стратешког планирања.